Document ID: 32014D0442

KOMISIJOS ĮGYVENDINIMO SPRENDIMAS
2014 m. liepos 7 d.
kuriuo patvirtinami afrikinio kiaulių maro likvidavimo laukinių kiaulių populiacijoje tam tikrose Lietuvos ir Lenkijos srityse planai
(pranešta dokumentu Nr. C(2014) 4551)
(Tekstas autentiškas tik lietuvių ir lenkų kalbomis)
(2014/442/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. birželio 27 d. Tarybos direktyvą 2002/60/EB, nustatančią konkrečias nuostatas dėl afrikinio kiaulių maro kontrolės ir iš dalies pakeičiančią Direktyvos 92/119/EEB nuostatas dėl Tešeno ligos ir afrikinio kiaulių maro (1), ypač į jos 16 straipsnį,
kadangi:
(1)
Direktyva 2002/60/EB buvo nustatytos afrikinio kiaulių maro kontrolės minimalios Sąjungos priemonės, įskaitant priemones, taikytinas patvirtinus afrikinio kiaulių maro atvejus tarp laukinių kiaulių;
(2)
2014 m. pradžioje Lietuva ir Lenkija patvirtino, kad tarp laukinių kiaulių prie sienos su Baltarusija yra afrikinio kiaulių maro atvejų, ir ėmėsi ligos kontrolės priemonių, nustatytų Direktyvoje 2002/60/EB. Siekiant nustatyti tinkamas kontrolės priemones ir užkirsti kelią ligos plitimui Komisijos įgyvendinimo sprendimo 2014/178/ES (2) priede buvo nustatytas didelės rizikos sričių Sąjungos sąrašas. To priedo I ir II dalyse nurodytos Lietuvos ir Lenkijos sritys, kuriose turi būti įgyvendinti likvidavimo planai;
(3)
atsižvelgdamos į epidemiologinę situaciją, Lietuva ir Lenkija pagal Direktyvą 2002/60/EB pateikė Komisijai afrikinio kiaulių maro likvidavimo susijusiose šių valstybių narių srityse planą;
(4)
Komisija išnagrinėjo Lietuvos ir Lenkijos pateiktus planus ir nustatė, kad jie atitinka Direktyvą 2002/60/EB;
(5)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas 2014 m. balandžio 22 d. Lietuvos pateiktas afrikinio kiaulių maro likvidavimo Įgyvendinimo sprendimo 2014/178/ES priede nurodytose srityse planas.
2 straipsnis
Patvirtinamas 2014 m. gegužės 14 d. Lenkijos pateiktas afrikinio kiaulių maro likvidavimo Įgyvendinimo sprendimo 2014/178/ES priede nurodytose srityse planas.
3 straipsnis
Lietuva ir Lenkija priima įstatymus ir kitus teisės aktus, kuriais įgyvendinami 1 ir 2 straipsniuose minėti planai.
4 straipsnis
Šis sprendimas skirtas Lietuvos Respublikai ir Lenkijos Respublikai.
Priimta Briuselyje 2014 m. liepos 7 d.

Labels: 20
18
6